Opinjoni tal-Kumitat Ekonomiku u Soċjali Ewropew dwar “Taxxa fuq it-transazzjonijiet finanzjarji” (Opinjoni fuq inizjattiva proprja)

2011/C 44/14

Relatur: is-Sur NYBERG

Nhar it-18 ta' Frar 2010, il-Kumitat Ekonomiku u Soċjali Ewropew, b'konformità mal-Artikolu 29(2) tar-Regoli tal-Proċedura tiegħu, iddeċieda li jħejji opinjoni fuq inizjattiva proprja dwar

Taxxa fuq it-transazzjonijiet finanzjarji

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-23 ta' Ġunju 2010.

Matul l-464 sessjoni plenarja tiegħu li saret fl-14 u l-15 ta' Lulju 2010 (sessjoni tal-15 ta' Lulju 2010), il-Kumitat Ekonomiku u Soċjali Ewropew adotta din l-Opinjoni b'121 vot favur, 55 vot kontra u 7 astensjonijiet.

1. Sinteżi u konklużjonijiet

1.1 Il-valur globali tat-transazzjonijiet finanzjarji kollha żdied minn madwar 15-il darba l-valur dinji tal-PDG fl-1990 għal madwar 70 darba fl-2007 (1). Ma kien hemm kważi l-ebda bidla fil-valur tat-transazzjonijiet fil-pront (spot transactions) fir-rigward tal-PDG li jfisser li din iż-żieda għal erba' darbiet fit-transazzjonijiet finanzjarji tikkonsisti kważi kollha kemm hi mid-derivattivi, l-aktar mid-derivattivi mir-rata tal-interessi. Kemm hemm tnaqqis fil-kummerċ tad-derivattivi tul it-tieni nofs tal-2008 iżda l-volum reġa' żdied tul l-ewwel nofs tal-2009. L-imġiba tas-settur finanzjarju ma tantx tidher li nbidlet ħafna.

1.2 Fl-2007, is-settur finanzjaru – li l-kompitu ewlieni tiegħu huwa li jappoġġja l-ekonomija reali – kien jikkonsisti f'40 % tal-qligħ tal-kumpaniji kollha fl-Istati Uniti filwaqt li s-sehem tiegħu tal-PDG kien biss ta' 7 %. Kien hemm ukoll konċentrazzjoni lejn xi ftit swieq – b'mod partikolari Londra u New York – kif ukoll konċentrazzjoni lejn xi ftit mill-istituzzjonijiet finanzjarji kbar. Sabiex dawn l-istituzzjonijiet jiġu salvati milli jikkrollaw, intefgħu ammonti kbar ta' flus f'dan is-settur, li rriżulta f'deficits baġitarji mingħajr preċedent.

1.3 Taxxa fuq it-transazzjonijiet finanzjarji (TTF) jista' jkollha impatt deċiżiv fuq l-imġiba tal-istituzzjonijiet finanzjarji billi jitnaqqas in-numru ta' transazzjonijiet finanzjarji fuq medda qasira ħafna ta' żmien li ħafna drabi huma riskjużi wkoll.

1.4 Il-KESE bi prinċipju approva l-idea ta' taxxa fuq it-transazzjonijiet finanzjarji fl-opinjoni tiegħu dwar ir-rapport de Larosière: (2)“Il-KESE jemmen li hemm bżonn ta' tranżizzjoni minn perspettiva fuq perijodu qasir għal perspettiva fuq perijodu twil ta' żmien, b'mod li l-bonusijiet ma jissejsux fuq l-ispekulazzjoni. Fid-dawl ta' dan kollu, il-KESE jappoġġja l-idea li jkun hemm taxxa fuq it-tranżazzjonijiet finanzjarji”. B'din l-opinjoni, il-KESE jixtieq jieħu sehem fid-diskussjonijiet li għaddejjin fuq din it-taxxa u jelabora iktar fuq l-objettivi u l-effetti ta' din it-taxxa.

1.5 Il-proposta inizjali għal taxxa fuq it-transazzjonijiet fit-titoli ġiet formulata minn J.M. Keynes fl-1936. L-għan tiegħu kien li titnaqqas l-ispekulazzjoni destabbilizzanti fl-ekwitajiet u jissaħħu l-fundamentali tal-bażi tal-prezzijiet tal-ishma fuq perijodu fit-tul. Tul is-snin sebgħin dan ġie żviluppat iktar minn James Tobin. L-għan tiegħu kien li jitrażżan is-suq finanzjarju biex jiġi allinjat aktar mal-ekonomija reali permezz ta' taxxa fuq transazzjonijiet fil-pront fil-valuta internazzjonali. L-għan tiegħu kien l-istess bħall-objettiv li qed jiġi diskuss attwalment – li t-transazzjonijiet fuq medda qasira ta' żmien jitnaqqsu.

1.6 Tobin issuġġerixxa li d-dħul mit-taxxa jintbagħat lill-Fond Monetarju Internazzjonali jew lill-Bank Dinji, iżda d-dħul ma kienx l-għan prinċipali tiegħu: “Iktar ma t-taxxa tirnexxi fl-objettivi ekonomiċi li oriġinarjament immotivawni … inqas ser tagħmel dħul …”

1.7 L-idea ta' taxxa reġgħet saret attwali quddiem il-kriżi finanzjarja tal-2008, din id-darba għat-transazzjonijiet finanzjarji kollha bejn l-istituzzjonijiet finanzjarji.

1.8 Skont il-KESE, l-għan ewlieni ta' TTF għandu jkun li tinbidel l-imġiba fis-settur finanzjarju billi jitnaqqsu t-transazzjonijiet finanzjarji spekulattivi fuq medda qasira ta' żmien. B'dan il-mod l-attivitajiet fis-settur finanzjarju jistgħu jaħdmu permezz tal-mekkaniżmu tal-prezz tas-suq. Uħud minn dawn it-transazzjonijiet ġew anke definiti bħala soċjalment inutli minn Lord Turner (mill-Awtorita għas-Servizzi Finanzjarji tar-Renju Unit). L-effett mixtieq jista' jintlaħaq billi jkun żgurat li t-taxxa fuq it-transazzjonijiet finanzjarji tolqot l-iktar lit-transazzjonijiet l-aktar frekwenti.

1.9 Jekk TTF tnaqqas sew il-kummerċ fuq medda qasira ta' żmien fit-titoli u d-derivattivi, din ser tnaqqas ukoll il-profitti fis-settur finanzjarju, li jista' jwassal għal tnaqqis fil-bonusijiet iżda wkoll biex jonqos id-dħul mit-taxxa. Mhux ser tintlaqat l-attività bankarja tradizzjonali, ibbażata fuq is-self lin-negozji u lill-familji u ffinanzjata minn depożiti, u li l-profitti tagħha huma ġġenerati mid-differenza fir-rati ta' interessi. Din it-tip ta'attività bankarja tista' terġa' għal darb'oħra tkun l-għan ewlieni tas-settur finanzjarju, fejn is-self jintuża' bl-aħjar mod għall-investimenti. Id-diffikultajiet finanzjarji l-ġodda matul l-2010, kif ukoll it-tiftix tal-Fond Monetarju Internazzjonali u tal-UE għal metodi ta' finanzjament għal kriżijiet finanzjarji futuri m'għandhomx itellfuna din l-opportunità tajba għal titjib fis-settur finanzjarju u lil hinn mill-viżjoni ta' żmien qasir.

1.10 It-tieni objettiv tat-TTF huwa li jkun hemm żjieda fid-dħul pubbliku. Dan is-sors il-ġdid ta' dħul jista' jintuża wkoll biex jiġi appoġġjat l-iżvilupp ekonomiku fil-pajjiżi li qed jiżviluppaw, biex jiġu ffinanzjati l-politiki tal-klima fil-pajjiżi li qed jiżviluppaw jew biex jitnaqqas il-piż fuq il-finanzi pubbliċi. Dan tal-aħħar jimplika wkoll li s-settur finanzjarju ser iħallas lura s-sussidji pubbliċi. Fuq medda twila ta' żmien, id-dħul għandu jipprovdi sors ġenerali ġdid għad-dħul pubbliku.

1.11 It-TFF ser tkun ta' natura progressiva peress li meta l-klijenti tal-istituzzjonijiet finanzjarji, kif ukoll l-istituzzjonijiet infushom, ikunu qed jaffettwaw skambji għalihom infushom, dawn ikunu jirrappreżentaw l-aktar parti għanja tas-soċjetà. Barra minn hekk, il-kontribut mis-settur finanzjarju għall-ħlasijiet fiskali mhuwiex meqjus bħala ġust.

1.12 It-TTF għandu jkollha kamp ta' applikazzjoni wiesa' kemm jista' jkun u preferibbilment għandha tkun tapplika kemm għas-swieq nazzjonali kif ukoll għat-transazzjonijiet barranin. Għal sistema globali, il-KESE jirrakkomanda rata tat-taxxa għal TTF ta' biss 0,05 %. B'sistema Ewropea huwa rakkomandat li jkun hemm rata aktar baxxa sabiex ikun żgurat li din ma toħloqx distorsjoni fit-tħaddim tas-suq finanzjarju.

1.13 L-introduzzjoni ta' taxxa dejjem tnaqqas il-valur tal-assi, iżda din taffettwa fejn iseħħ il-kummerċ, jekk ma tkunx taxxa globali? Minn studju rriżulta li d-dazju tal-bolla attwali fir-Renju Unit naqqas l-introjtu b'20 %, u ma jistax jingħad li dan naqqas il-kummerċ f'Londra.

1.14 L-introduzzjoni ta' din it-taxxa mhi ser tinvolvi prattikament l-ebda spiża amministrattiva, teknika jew ekonomika peress li t-transazzjonijiet diġà huma kompjuterizzati. Madankollu, għad mhemm l-ebda suq kompjuterizzat għat-transazzjonijiet mhux regolati (over the counter jew OTC), għalkemm qiegħda titħejja leġislazzjoni tal-UE dwar dan. Il-ħtieġa li fil-Borża organizzata jiġu inklużi t-transazzjonijiet kollha, u għalhekk anki s-suq OTC juri li r-regolament u t-taxxi bħat-TTF, huma komplementari u mhux alternattivi.

1.15 Bi mġiba mibdula fis-settur finanzjarju li tiddependi aktar fuq l-elementi fundamentali fit-tul, u fl-istess ħin fuq dħul pubbliku miżjud, it-TTF għandha dak li jissejjeħ dividend doppju. Iżda huwa wkoll evidenti li iktar ma tkun għolja r-rata tat-taxxa, ikbar ikun l-effett fuq it-transazzjonijiet fuq medda qasira ta' żmien skambjati u b'konsegwenza, iżgħar ikun id-dħul Għalhekk għandha tinstab rata tat-taxxa li twassal għal bilanċ bejn iż-żewġ objettivi tat-taxxa fuq it-transazzjonijiet finanzjarji – bidla fl-imġiba u fid-dħul tat-taxxa.

1.16 Jekk tiġi applikata madwar l-UE, id-dħul mit-taxxa ser ikun madwar 1,5 % tal-PDG, fejn il-biċċa l-kbira tad-dħul ikun ġej mis-suq finanzjarju tar-Renju Unit. Jekk tiġi applikata mad-dinja kollha, id-dħul mit-taxxa jkun madwar 1,2 % tal-PDG dinji. Ir-riżultati huma bejn wieħed u ieħor l-istess kemm għall-Ewropa kif ukoll għall-Istati Uniti.

1.17 Fil-laqgħa tiegħu f'Toronto nhar is-26 u s-27 ta' Ġunju 2010, il-G20 ma pproponiex taxxa globali fuq it-transazzjonijiet finanzjarji. Il-KESE jikkunsidra li s-sistema Ewropea xorta waħda għandha tinżamm fl-aġenda għar-riformi finanzjarji.

2. Kuntest

2.1 Ingħataw bosta raġunijiet għall-kriżi finanzjarja li faqqgħet b'mod drammatiku wara l-falliment tal-Lehman Brothers fl-2008 (3). Dawn jinkludu il-munita irħas permezz ta' rati ta' interessi baxxi, id-distribuzzjoni ta' titoli ta' riskju għoli perezz tat-titolizzazzjoni, in-nuqqas ta' regolamentazzjoni u superviżjoni, id-disponibbiltà ta' riżorsi ekonomiċi għall-ispekulazzjoni permezz ta' distribuzzjoni mill-ġdid fit-tul tad-dħul mix-xogħol għall-kapital, in-natura dinjija tas-suq finanzjarju, eċċ.

2.2 Is-settur finanzjarju fir-rigward tal-PDG żdied iktar milli wieħed jista' jobsor. Fl-1990, il-valur tat-transazzjonijiet finanzjarji tela' għal madwar 15-il darba tal-PDG. Sal-kriżi tal-2008, dawn żdiedu għal 70 darba tal-PDG (4). It-transazzjonijiet fil-pront jirrappreżentaw kważi l-istess persentaġġ tal-PDG dinji bħal fl-1990, u għalhekk iż-żieda għal erba' darbiet fit-transazzjonijiet finanzjarji tikkonsisti kważi kollha kemm hi mid-derivattivi. Prinċipalment, dawn huma t-transazzjonijiet mhux regolati (OTC), ftehimiet diretti bejn ix-xerrej u l-istituzzjoni finanzjarja, u ħafna minn dawn jikkonċernaw derivattivi relatati mar-rata tal-interessi (5). Anki transazzjonijiet fit-tul, bħalma huma titoli ta' ipoteki, iddaħħlu fis-suq fuq medda qasira ta' żmien peress li dawn ta' spiss ibiddlu l-proprjetarju tagħhom. Ir-raġunijiet għall-maġġoranza ta' dan il-kummerċ il-ġdid jistgħu jkunu kemm l-evitar tar-riskju kif ukoll spekulazzjoni.

2.2.1 L-evoluzzjoni tas-suq tad-derivattivi huwa aspett ġdid tas-sistema ekonomika, li mhux dejjem huwa marbut mal-ekonomija reali bl-istess mod bħalma huwa l-kapital tradizzjonali. Hemm bosta tipi ta' derivattivi, bħalma huma l-għażliet, il-futures, il-forwards u s-swaps, u dawn jistgħu jkunu bbażati pereżempju fuq il-prodotti differenti, il-kambju, ir-rati tal-interessi iżda wkoll fuq il-logħob tal-flus.

2.2.2 L-istatistika turi li kien hemm tnaqqis fil-kummerċ tad-derivattivi fit-tieni nofs tal-2008. Madankollu, it-tnaqqis ma kienx partikolarment kbir, kien biss tnaqqis għal-livell ta' tliet snin ilu. Barra minn hekk, fl-ewwel nofs tal-2009 l-amont reġa' beda jiżdied (6). Mill-ġdid, dawn il-bidliet applikaw primarjament għad-derivattivi tar-rata tal-interessi. Minn dan nistgħu nikkonkludu li ma tantx kien hemm tibdil fl-imġiba tas-settur finanzjarju. Min-naħa l-oħra, it-titolizzazzjoni, li hija l-kawża prinċipali tal-kriżi finanzjarja, prattikament ġiet eliminata mis-suq (7).

2.2.3 Fl-2007, eżatt qabel il-kriżi, is-settur finanzjaru kien jirrappreżenta 40 % tal-qligħ tal-kumpaniji kollha fl-Istati Uniti, filwaqt li s-sehem tiegħu tal-PDG kien biss ta' 7 % (8). Meta s-settur finanzjarju jieħu 40 % tal-profitti, dan ikun iddevja mir-rwol tiegħu bħala intermedjarju finanzjarju. F'dan ir-rigward, in-natura oligopolistika tas-settur finanzjarju f'ċerti pajjiżi mhiiex effiċjenti fil-finanzjament tiegħu tal-ekonomija reali.

2.2.4 Kien hemm ukoll konċentrazzjoni lejn xi ftit swieq – b'mod speċjali Londra u New York. Fl-istess ħin kien hemm konċentrazzjoni lejn xi ftit istituzzjonijiet finanzjarji kbar ħafna. Id-daqs tagħhom ħoloq l-islogan “kbar wisq biex infallu”, li min-naħa tagħhom ħolqu l-ħtieġa biex bosta gvernijiet isalvaw xi banek biex jevitaw li jikkollassa s-settur finanzjarju. Ammonti enormi ta' flus intefgħu f'dan is-settur, li wassal għal defiċits baġitarji mingħajr preċedent.

2.3 Fir-rapport ta' de Larosière tressqu bosta proposti biex tinbidel is-sistema finanzjarja sabiex fil-futur ma jitħallewx jiżviluppaw kriżijiet (9). Dan malajr ġie segwit minn erba' proposti għal regolamenti fuq is-superviżjoni fil-livelli makro u mikro tas-settur finanzjarju mill-Kummissjoni (10) kif ukoll bosta proposti sabiex jinbidlu r-regoli fis-settur finanzjarju (11). Fl-istess ħin għaddejja diskussjoni taħraq fuq dan is-suġġett fl-Istati Uniti.

2.3.1 Il-proposti għal leġislazzjoni ġdida kienu prinċipalment dwar is-superviżjoni u r-regolazzjoni ta' ċerti istituzzjonijiet finanzjarji, bis-sostituzzjoni parzjali ta' xi ftit mill-awtoregolamentazzjoni tas-settur finanzjarju. Partijiet żgħar biss tal-proposti kienu mmirati lejn il-bidla fl-imġiba tas-settur finanzjarju. Ma tressqet l-ebda proposta biex jiġu rregolati l-istrumenti tas-settur finanzjarju, minkejja l-fatt li wħud mill-kawżi reali tal-kriżi finanzjarja jinsabu fosthom.

2.4 Lanqas ma kien hemm proposta formali tal-UE dwar taxxa fuq it-transazzjonijiet finanzjarji (TTF), għalkemm diskussjoni ġenerali rrankat sew tul dawn l-aħħar ftit snin. Skont il-KESE din it-taxxa jista' jkollha impatt deċiżiv fuq l-imġiba tal-istituzzjonijiet finanzjarji u fuq l-istrumenti. Dan jista' jinkiseb permezz ta' tnaqqis ta' wħud mit-transazzjonijiet finanzjarji fuq medda qasira ta' żmien li bħalissa qed jiddominaw.

2.4.1 Fil-laqgħa tagħha f'Pittsburgh, f'Settembru 2009, il-mexxejja tal-G-20 staqsew lill-Fond Monetarju Internazzjonali (FMI) sabiex iħejji rapport għal-laqgħa tagħhom li jmiss (Ġunju 2010) dwar il-firxa ta' għażliet li l-pajjiżi adottaw jew li qed jikkunsidraw biex is-settur finanzjarju jkun jista' jagħti kontribut ġust u sostanzjali lejn il-ħlas ta' kwalunkwe piżijiet assoċjati mal-intervenzjonijiet tal-gvern bil-għan li tissewwa s-sistema bankarja. Fir-rapport preliminari tal-Fond Monetarju Internazzjonali li ġie ppreżentat f'April 2010, l-enfasi kienet fuq il-miżuri li jirribattu kriżijiet finanzjarji futuri, prinċipalment tariffa għall-istabbilità finanzjarja flimkien ma' skema ta' riżoluzzjoni. F'din l-opinjoni l-KESE mhux ser jagħmel kummenti speċjali fuq dawn il-proposti u se jillimita lilu nnifsu għad-diskussjoni qasira tal-Fond Monetarju Internazzjonali dwar TTF għall-kriżi attwali.

2.4.2 Fl-opinjoni tiegħu dwar ir-rapport de Larosière, il-KESE bi prinċipju qabel ma' taxxa fuq it-transazzjonijiet finanzjarji: “Il-KESE jemmen li hemm bżonn ta' bidla minn perspettiva fuq perijodu qasir għal perspettiva fuq perijodu twil ta' żmien, b'mod li l-bonusijiet ma jissejsux fuq l-ispekulazzjoni. Fid-dawl ta' dan kollu, il-KESE jappoġġja l-idea li jkun hemm taxxa fuq it-tranżazzjonijiet finanzjarji”. F'din l-opinjoni l-KESE jixtieq jieħu sehem fid-diskussjonijiet li għaddejjin u jelabora iktar fuq l-objettivi u l-effetti ta' din it-taxxa.

3. Introduzzjoni

3.1 Il-proposta inizjali għal taxxa fuq it-transazzjonijiet fit-titoli ġiet formulata minn J.M. Keynes fl-1936 biex titnaqqas l-ispekulazzjoni destabbilizzanti fl-ekwitajiet u biex jissaħħu l-fundamentali tal-bażi tal-prezzijiet tal-ishma fuq il-perijodu fit-tul.

3.2 Tul is-snin sebgħin James Tobin ippropona taxxa għat-transazzjonijiet tal-valuta, “it-taxxa Tobin”, biex titnaqqas l-ispekulazzjoni destabbilizzanti tal-valuta. Bil-moviment ħieles tal-kapital, l-attakki spekulattivi fuq il-valuti saru iktar faċli. L-għan tiegħu kien li jitrażżan is-suq finanzjarju biex jiġi allinjat aktar mal-ekonomija reali u biex jissaħħaħ ir-rwol tal-politika monetarja. It-taxxa kellha tapplika għal transazzjonijiet fil-pront fil-valuta u b'rata tat-taxxa ta' 0,5 %. Għalkemm ma kinitx immirata għat-transazzjonijiet finanzjarji kollha (it-transazzjonijiet fil-pront huma inqas minn 10 % tat-transazzjonijiet dinjija), l-għan tagħha kien bħal wieħed mill-għanijiet li qed jiġu diskussi attwalment – li jitnaqqsu t-transazzjonijiet fuq medda qasira ta' żmien.

3.2.1 Tobin issuġġerixxa li d-dħul mit-taxxa jintbagħat lill-FMI jew lill-Bank Dinji, iżda d-dħul ma kienx l-għan prinċipali tiegħu: “Iktar ma t-taxxa tirnexxi fl-objettivi ekonomiċi li oriġinarjament immotivawni … inqas ser tagħmel dħul …” (12).

3.3 L-idea ta' taxxa kienet reġgħet feġġet tul il-kriżi finanzjarja tal-2008, din id-darba mhux biss għat-transazzjonijiet tal-valuta iżda għat-transazzjonijiet finanzjarji kollha. ta' min jinnota li anki b'dan il-kamp ta' applikazzjoni wiesa', din ma tinkludix transazzjonijiet finanzjarji fejn huma involuti l-familji u l-intrapriżi. Din għandha tiġi limitata għal transazzjonijiet bejn l-istituzzjonijiet finanzjarji. Fost dawk li huma favur it-taxxa fuq it-transazzjonijiet finanzjarji nsibu bosta tipi ta' organizzazzjonijiet tas-soċjetà ċivili, ekonomisti, persuni fis-settur finanzjarju bħal Lord Turner, il-President tal-Awtorità tas-Servizzi Finanzjarji Brittannika, u issa l-Kunsill Ewropew ukoll fil-proposti tiegħu għal-laqgħa tal-G20 fis-17 ta' Ġunju 2010 (13). Fost dawk kontra l-introduzzjoni tat-TTF huma l-Fond Monetarju Internazzjonali, l-OECD u l-Bank Dinji.

3.4 X'inhuma l-objettivi ewlenin ta' din it-taxxa? Fejn għandha tiġi applikata? Kemm għandha tkun għolja? Tista' tiġi applikata f'pajjiż wieħed jew jeħtieġ li tiġi applikata fl-UE kollha, jew fid-dinja kollha? X'riżultati nistgħu nistennew? Qed niddiskutu dawn il-mistoqsijiet u qed nagħtu xi ċifri bbażati fuq studji mill-Istitut Awstrijaku għar-Riċerka Ekonomika (WIFO) (14), miċ-Ċentru għar-Riċerka Ekonomika u ta' Politika (CEPR – Center for Economic and Policy Research) u mill-Istitut tar-Riċerka dwar l-Ekonomija Politika (PERI – Political Economy Research Institute, fl-Università ta' Massachusetts, Amherst) (15).

3.5 Mekkaniżmu sabiex tiġi influwenzata l-imġiba fis-settur finanzjarju, wara d-diskussjonijiet minn Keynes u Tobin, huwa permezz tal-effett tat-TTF fuq it-transazzjonijiet fuq medda qasira ta' żmien. Minħabba l-frekwenza tal-kummerċ fuq medda qasira ta' żmien, TTF tgħolli l-ispejjeż tat-transazzjonijiet meta mqabbla mat-transazzjonijiet fit-tul. Billi jibdlu l-ispejjeż relattivi, il-gvernijiet ikunu jistgħu, b'dan il-mod, jiggwidaw lis-settur finanzjarju permezz tal-użu tal-mekkaniżmu tal-prezz tas-suq, biex jiddependi aktar fuq l-elementi fundamentali fit-tul tal-ekonomija reali.

4. Għanijiet

4.1 Ħarsa dettaljata lejn is-suq finanzjarju turi li l-volum żdied l-iktar minħabba transazzjonijiet fuq medda qasira ta' żmien, ħafna drabi ta' natura spekulattiva jew ta' kopertura tar-riskju. Meta mqabbla mal-ekonomija reali, ħafna minn dawk it-transazzjonijiet huma eċċessivament kbar. Peress li l-varjazzjonijiet fuq medda qasira ta' żmien għandhom tendenza li jwasslu għal varjazzjonijiet kbar fit-tul tal-prezzijiet tal-assi, dawn jistgħu jiddevjaw ukoll mill-iżvilupp tal-ekonomija reali (16). Uħud minn dawn it-transazzjonijiet finanazjarji ġew imsejħa wkoll soċjalment inutli minn Lord Turner.

4.1.1 Għalhekk, skont il-KESE, l-ewwel għan ta' taxxa fuq it-transazzjonijiet finanzjarji għandu jkun li tinbidel l-imġiba attwali fis-settur finanzjarju billi jitnaqqsu t-transazzjonijiet finanzjarji spekulattivi fuq medda qasira ta' żmien. It-transazzjonijiet fuq medda qasira ta' żmien jirrappreżentaw il-maġġoranza taż-żieda fl-attività tas-settur finanzjarju fl-ewwel għaxar snin tas-seklu 21. Is-settur finanzjarju għandu jerġa' jerfa' r-responsabbiltajiet permanenti tiegħu għall-ekonomija reali.

4.1.2 Fir-rapport tiegħu, il-Fond Monetarju Internazzjonali jsemmi l-effetti ta' mġiba ta' TTF, iżda bħala element negattiv. Fost l-aspetti negattivi msemmija hemm imniżżel li dan mhuwiex mod kif tiġi ffinanzjata sistema futura ta' riżoluzzjoni. Dan qatt ma kien objettiv ta' TTF. Oġġezzjoni oħra hija li huwa aħjar li jiġu intaxxati direttament dawk it-transazzjonijiet li preferibbilment għandhom jonqsu. Dan huwa eżattament x'jiġri meta t-TTF tolqot lit-transazzjonijiet fuq medda qasira ta' żmien b'intensità kbira.

4.1.3 Tnaqqis fil-volum tal-kummerċ fuq medda qasira ta' żmien inaqqas ukoll is-sehem tiegħu tal-attivitajiet tal-istituzzjonijiet finanzjarji. Dan ifisser sehem miżjud ta' attivitajiet oħra, bħal pereżempju dik ta' intermedjarju bejn min ifaddal u min jissellef. Is-settur finanzjarju mhuwiex għan aħħari fih innifsu, iżda strument biex jinkisbu għanijiet oħra fl-ekonomija. Settur finanzjarju effiċjenti jalloka t-tfaddil għall-aħjar użu tagħhom għall-investimenti fl-ekonomija reali.

4.1.4 L-attivitajiet bankarji tradizzjonali huma bbażati fuq is-self lin-negozji u lill-familji, fejn il-profitti huma ġġenerati mid-differenza fir-rati ta' interessi. Biex jappoġġjaw il-konsumaturi tagħhom, il-banek jgħinuhom jagħmlu l-flus fis-swieq kapitali, jipproteġu u jkopru l-iskoperturi tal-valuti u tal-komoditajiet marbutin man-negozji internazzjonali u jagħmlu wkoll hedging tal-futures komoditarji marbutin mal-biedja. Billi jipprovdu dawn is-servizzi, il-banek jikkumpensaw għar-riskji tagħhom stess meta jagħmlu transazzjonijiet ma' banek oħra, ġeneralment f'ħin reali. Is-servizz għall-konsumaturi jista' jinvolvi għadd ta' transazzjonijiet fuq medda ta' żmien qasira ħafna. Barra minn hekk, il-banek jagħmlu wkoll profitti mill-bejgħ u x-xiri tat-titoli u d-derivattivi fejn jintużaw flus il-bank stess. Dan kollu m'għandux jiġi eliminat mis-suq finanzjarju peress li parzjalment dan jirrappreżenta l-kummerċ interbankarju biex tkun assigurata l-likwidità. Iżda jekk TTF tnaqqas sew dan il-kummerċ fuq medda qasira ta' żmien tat-titoli u d-derivattivi, din ser tnaqqas ukoll il-profitti fis-settur finanzjarju, li jista' jwassal għal tnaqqis fil-bonusijiet u d-dħul mit-taxxa. L-attivitajiet bankarji tradizzjonali bilkemm ser jiġu affettwati u l-profitti futuri tal-istituzzjonijiet finanzjarji ser ikunu aktar baxxi u jiddependu l-aktar fuq l-attivitajiet tas-servizzi bankarji tradizzjonali.

4.1.5 Jeżistu fehmiet differenti ħafna fil-letteraturi, iżda effett jista' jkun tnaqqis fil-volatilità tal-prezzijiet tal-assi. Permezz ta' inqas azzjonijiet spekulattivi, il-prezzijiet tal-assi jistgħu jsiru aktar stabbli. Il-fehma alternattiva hija li l-kummerċ okkażjonali jista' jkun instabbli u jsir kif ġie ġie mingħajr l-effett li jtaffi tal-volum.

4.1.6 Permezz ta' sinteżi tal-effetti potenzjali ta' TTF fuq l-imġiba ta' istituzzjonijiet finanzjarji differenti aħna nixtiequ nenfasizzaw li dawn il-bidliet jistgħu jnaqqsu l-kummerċ bi frekwenza għolja. Id-diffikultajiet finanzjarji l-ġodda matul l-2010, kif ukoll it-tiftix tal-Fond Monetarju Internazzjonali u tal-UE għal metodi ta' finanzjament għal kriżijiet finanzjarji futuri m'għandhomx itellfuna din l-opportunità għal titjib tas-settur finanzjarju.

4.2 L-objettiv ewlieni l-ieħor ta' TTF huwa d-dħul pubbliku. TTF ser tiġbor ammont konsiderevoli ta' dħul. Id-diskussjoni dwar għalxiex għandu jintuża dan id-dħul il-ġdid tinvolvi appoġġ għall-iżvilupp ekonomiku fil-pajjiżi li qed jiżviluppaw, il-finanzjament tal-politiki tal-klima fil-pajjiżi li qed jiżviluppaw jew l-aġevolar tal-piż fuq il-finanzi pubbliċi maħluqa mill-kriżi finanzjarja. Wara d-diskussjonijiet politiċi reċenti fi ħdan l-UE, x'aktarx l-użu jkun bħala sors ta' dħul pubbliku.

4.2.1 Skont il-Kummissjoni ġie approvat appoġġ finanzjarju sa 30 % tal-PDG tal-UE. Bl-esklużjoni tal-garanzija dan jitla' għal 13 %. Dan il-persentaġġ irid jiġi rduppjat għar-Renju Unit. Meta nikkunsidraw din l-ispiża pubblika involuta biex is-settur finanzjarju jegħleb din il-kriżi, wieħed għandu jinnota kważi nofsha ma ntużatx u li parti kbira minnha ser titħallas lura aktar 'il quddiem. It-13 % japplika għall-kontribut kapitali (ekwità bankarja), xiri ta' assi u appoġġ dirett. Jidher li bosta mill-garanziji lanqas biss jintużaw.

4.2.2 Id-dħul mit-TTF għall-bidu jista' jintuża biex jitħallsu l-ispejjeż li jkun fadal. Fejn l-akbar ammonti tal-flejjes pubbliċi kellhom jintużaw biex jiġu salvati l-banek, l-akbar dħul ukoll għandu jinġabar minn TTF minħabba l-konċentrazzjoni tas-suq finanzjarju. Iżda t-total tal-ispejjeż pubbliċi kien ħafna ogħla inklużi t-telf tal-kontribuzzjonijiet tas-sigurtà soċjali, l-ispejjeż tal-istabbilizzaturi awtomatiċi, pagamenti ogħla tar-rata ta' interessi fuq is-self pubbliku, eċċ. Anki l-Fond Monetarju Internazzjonali jgħid li l-ogħla spejjeż fiskali, ekonomiċi u soċjali tal-kriżi finanzjarja jissuġġerixxu kontribuzzjoni tas-settur finanzjarju għad-dħul ġenerali lil hinn mill-kopertura tal-ispejjeż fiskali tal-appoġġ dirett (17).

4.2.3 Fil-futur it-TTF għandha titqies minflok bħala sors ġenerali ġdid għad-dħul pubbliku. Minħabba li s-servizzi finanzjarji huma eżentati mill-VAT biex l-utenti tas-servizzi bankarji jħallsu inqas taxxa għas-servizzi finanzjarji milli għall-biċċa l-kbira tas-servizzi l-oħra, kif ukoll minħabba l-profitti kbar fis-settur finanzjarju, jidher li huwa speċjalment ġustifikat li dan is-settur jiġi ntaxxat aktar.

4.2.4 Skont studju li sar mill-OECD, fl-2011, l-Istati Uniti ser ikunu responsabbli għal kważi nofs id-defiċit pubbliku tal-pajjiżi kollha tal-OECD. Fl-istess sena, id-defiċit baġitarju bħala persentaġġ tal-PDG huwa maħsub li ser ikun madwar 6 % fiż-żona tal-euro. L-isfidi reali mhumiex biss fil-pajjiżi fiż-żona tal-euro, bħall-Greċja, iżda wkoll fir-Renju Unit fejn huwa maħsub li ser ikun ta' madwar 12 %.

4.2.5 Alternattiva għal TTF diskussa fir-rapport preliminari tal-Fond Monetarju Internazzjonali hija t-Taxxa fuq l-Attività Finanzjarja (TAF) li tiġi applikata fuq profitti u remunerazzjonijiet. Din hija mod sempliċi kif jiġu ntaxxati l-attivitajiet finanzjarji, iżda l-aktar differenza importanti meta mqabbla mat-TTF hija li t-TAF tintaxxa kull tip ta' attività mingħajr l-ebda effetti differenti fuq transazzjonijiet fit-tul u dawk fuq medda qasira ta' żmien. Din hija biss mod kif jiżdied id-dħul mit-taxxi li ġejjin mill-banek.

4.2.6 Anki b'rata uniforma ta' taxxa, it-TFF ser tkun ta' natura progressiva peress li meta l-klijenti tal-istituzzjonijiet finanzjarji, kif ukoll l-istituzzjonijiet infushom, ikunu qed jaffettwaw skambji fuq inizjattiva tagħhom, dawn ikunu jirrappreżentaw l-aktar parti għanja tas-soċjetà. Għalkemm huwa importanti li wieħed jikkonċentra fuq kif TTF ser tkun l-aktar effiċjenti possibbli bħala strument għas-settur finanzjarju, għandha titqies ukoll l-inċidenza tat-taxxa. Fid-Dokument ta' Ħidma tal-Persunal tal-Kummissjoni (18) hemm imniżżel li sorsi innovattivi ħafna drabi huma meqjusa li għandhom il-vantaġġ li jiġu politikament aċċettati aktar, b'mod partikolari fejn il-piż fiskali jiġi impost fuq gruppi jew setturi li huma kkunsidrati li attwalment mhux qed jerfgħu s-sehem ġust tagħhom tal-piż fiskali.

4.2.7 Il-Parlament Ewropew staqsa lill-Kummissjoni biex “telabora, biżżejjed minn qabel is-Samit tal-G20 li jmiss, valutazzjoni tal-impatt ta' taxxa globali fuq it-transazzjonijiet finanzjarji, filwaqt li tesplora kemm il-vantaġġi kif ukoll l-iżvantaġġi” (19). Bl-istess mod, il-KESE jista' jara bosta aspetti tekniċi tat-TTF li jridu jiġu studjati. Id-Dokument ta' Ħidma tal-Persunal imressaq mill-Kummissjoni (20) ma jissodisfax bis-sħiħ il-proposti mill-Parlament Ewropew. Għalhekk il-KESE jixtieq jenfasizza l-ħtieġa għal valutazzjoni tal-impatt kompleta flimkien ma' proposta formali għal TTF.

5. Strutturar

5.1 Kamp ta' applikazzjoni

5.1.1 Il-bażi fiskali m'għandhiex tikkonsisti biss fi transazzjonijiet internazzjonali iżda fit-transazzjonijiet finanzjarji kollha. Anki jekk il-kelma “kollha” tiġi użata, hemm limitu f'ħafna mill-kalkoli jew għat-tip ta' transazzjonijiet koperti jew għall-valur tat-transazzjoni li trid tiġi ntaxxata. Fl-istudju li sar mis-CEPR/PERI ġew studjati diversi bażijiet fiskali. Fl-istudju tal-WIFO ntgħażel varjant li jinkludi kollox.

5.1.2 Wieħed mill-kriterji għall-għażla ta' transazzjonijiet li għandhom jiġu ntaxxati għandu jiffoka fuq dawk li huma fuq l-iqsar medda ta' żmien. Punt tat-tluq ieħor huwa li jkollha kamp ta' applikazzjoni l-aktar wiesa' possibbli. It-tielet aspett hu jekk għandhiex tkun immirata lejn swieq nazzjonali jew tinkludi wkoll dawk barranin.

5.1.3 Jekk jiġu inklużi kemm it-transazzjonijiet nazzjonali kif ukoll dawk barranin, din tkun tkopri t-transazzjonijiet finanzjarji kollha. Ix-xewqa li ma tinħoloqx distorsjoni fl-ekonomija reali tista' tkun argument biex jiġu esklużi t-transazzjonijiet fil-pront.

5.1.4 Li ma jiġux inklużi t-transazzjonijiet kollha ser ikollu xi effetti fuq is-sitwazzjoni kompetittiva għal transazzjonijiet differenti. Dawn l-effetti huma mixtieqa jekk dawn iqiegħdu piż akbar fuq it-transazzjonijiet spekulattivi fuq medda qasira ta' żmien milli fuq transazzjonijiet nonspekulattivi fuq medda twila ta' żmien. Dan fil-fatt ser ikun il-każ peress li iktar ma jkunu frekwenti t-transazzjonijiet iktar din it-taxxa ser tolqothom.

5.1.5 L-użu tal-valur kunċettwali ta' transazzjoni finanzjarja bħala l-bażi għal taxxa fuq it-transazzjonijiet finanzjarji ġie kkritikat li huwa bażi kważi fittizja. Il-flus li fil-fatt jirċievu l-istituzzjonijiet finanzjarji mill-kummerċ fid-derivattivi, il-ħlas, il-primjum jew kwalunkwe spiża għax-xerrejja, jistgħu jiġu intaxxati bħala alternattiva għal TTF. L-iżvilupp tat-transazzjonijiet finanzjarji li użaw valuri kunċettwali relatati mal-PDG, huwa, għallinqas fil-fehma tal-KESE, l-aktar miżura utli partikolarment biex turi l-bidliet fiż-żmien tal-volumi skambjati fis-suq finanzjarju.

5.2 Kamp ta' applikazzjoni ġeografiku

5.2.1 It-TTF għandha tkun nazzjonali, reġjonali (għall-UE) jew dinjija? Mingħajr dubju taxxa globali hija ppreferuta. Jekk dan mhuwiex possibbli, żgur li hemm każ biex din tkun tkopri l-UE kollha. Iżda xorta hemm eżempji li juru li anki taxxa nazzjonali hija possibbiltà, b'mod partikolari għal pajjiżi b'settur finanzjarju kbir. Wieħed jista' jistenna li din ikollha effetti kbar fuq fejn iseħħ il-kummerċ. Madankollu l-esperjenza turi li din ma tidhirx li hija problema (21).

5.2.2 L-introduzzjoni ta' taxxa fuq l-assi dejjem tnaqqas il-valur tal-assi, iżda din taffettwa fejn iseħħ il-kummerċ? Studju kkalkula li l-bolla fir-Renju Unit ta' 0,5 % fuq l-ekwitajiet u xi bonds naqqset l-introjtu b'20 % u għalhekk ma jistax jingħad li dan id-dazju naqqas il-kummerċ f'Londra (22).

5.3 Ir-rata tat-taxxa

5.3.1 Ġew proposti livelli differenti għar-rata tat-taxxa, bejn 0,1 u 0,01 %. Dik li l-iktar tissemma hija ta' 0,05 %. B'sistema globali, aħna nirrakkomandaw TTF b'rata tat-taxxa bħal din. Din ir-rata hija tant baxxa li tista' tiġi introdotta mingħajr ma jkun hemm ir-riskju li jkun hemm effetti kbar fuq it-transazzjonijiet fuq medda qasira ta' żmien tant li jitgħawweġ il-funzjonament tas-suq finanzjarju. Jekk tiġi introdotta TTF bħala sistema Ewropea, għandha tiġi kkunsidrata rata aktar baxxa.

5.3.2 Bi mġiba mibdula fis-settur finanzjarju li tiddependi aktar fuq elementi fundamentali fit-tul, u fl-istess ħin fuq dħul pubbliku miżjud, it-TTF għandha dak li jissejjeħ dividend doppju. Iżda huwa wkoll evidenti li iktar ma tkun għolja r-rata tat-taxxa, ikbar ikun l-effett fuq it-transazzjonijiet fuq medda qasira ta' żmien skambjati u b'konsegwenza, iżgħar ikun id-dħul. Għalhekk għandha tinstab rata tat-taxxa li twassal għal bilanċ bejn iż-żewġ objettivi tat-taxxa fuq it-transazzjonijiet finanzjarji – bidla fl-imġiba u fid-dħul tat-taxxa.

5.3.3 L-eżempji kollha mid-dinja reali juru li t-taxxi u l-imposti oħra dejjem kienu tqiegħdu fuq xi transazzjonijiet finanzjarji – iżda mhux fuq kollha. Meta taxxa tiġi applikata għat-transazzjonijiet kollha wieħed ma jistax ikun jaf l-effetti tagħha minn qabel. Għalhekk ir-rata tat-taxxi tkun trid terġa' tiġi evalwata pereżempju wara tliet snin sabiex jiġi eżaminat jekk din għandhiex togħla jew titbaxxa.

5.4 Fattibiltà

5.4.1 Kwistjoni ta' natura oħra hija dwar kemm hu faċli tinġabar din it-tip ta' taxxa. Il-biċċa l-kbira tat-transazzjonijiet li din it-taxxa hija proposta għalihom diġà huma kompjuterizzati. Dan ifisser li prattikament mhemm l-ebda spiża amministrattiva, teknika jew ekonomika biex tiġi introdotta din it-taxxa. Ovvjament irid jiġi żviluppat programm speċjali tal-kompjuter. Diġà qed isiru xi testijiet.

5.4.2 Jeħtieġ li jiġu vverifikati l-ħolqien u l-eżistenza ta' prodotti finanzjarji innovattivi li mhumiex intaxxati jew li huma deliberatament maħluqa biex jevitaw it-tassazzjoni. Dawn iridu jiġu inklużi fil-bażi tat-taxxa.

5.4.3 S'issa għad mhemmx suq kompjuterizzat għat-transazzjonijiet mhux regolati. F'dan ir-rigward qiegħda titħejja leġislazzjoni tal-UE. Il-ħtieġa li jiġi inkluż suq mhux irregolat fil-kummerċ organizzat juri li r-regolament u t-taxxi bħalma hi t-taxxa fuq it-TFF huma komplementari u mhux alternattivi.

6. Effetti

6.1 Tnaqqis tat-transazzjonijiet finanzjarji fuq medda qasira ta' żmien

6.1.1 Ma hemm l-ebda stimi preċiżi ta' kemm il-kummerċ fuq medda qasira ta' żmien jista' jiġi affettwat minn taxxa fuq it-transazzjonijiet finanzjarji. Nistgħu biss nassumu. Hemm problema reali meta tiġi diskussa t-taxxa fuq it-transazzjonijiet finanzjarji. Għalhekk m'għandna l-ebda statistika għall-iskop prinċipali tat-tnaqqis tal-kummerċ finanzjarju fuq medda qasira ta' żmien. L-uniċi stimi ta' statistika li għandna huma għall-ammont possibbli tad-dħul tat-taxxa.

6.1.2 Wieħed mill-effetti tat-taxxa fuq it-transazzjonijiet finanzjarji hu li din tnaqqas empirikament il-likwidità. Iżda x'inhu l-aħjar ammont ta' likwidità? L-ekonomiji kienu jrendu aħjar milli kienu rendew fl-1990 jew l-2000 bil-likwidità għolja immens li kienet teżisti fl-2007? Il-likwidità hija ekwivalenti għall-ammont totali tat-transazzjonijiet finanzjarji? Ir-risposta għandha tkun “le” meta bosta minn dawk it-transazzjonijiet huma bbażati fuq l-istess titoli u għalhekk l-ammont totali tat-transazzjonijiet ma jistax ikun stima tajba ħafna tal-likwidità “reali”. Jekk nerġgħu nikkunsidraw l-iskop ewlieni tas-settur finanzjarju bħala medjatur finanzjarju, jidher li huwa relevanti li nallinjaw il-likwidità għal-livell tal-PDG. Mingħajr m'għandna opinjoni dwar kemm għandu jkun kbir it-tnaqqis eżattament, għandu jkun ċar li l-bidla għandha ssir fid-direzzjoni tat-tnaqqis tal-likwidità mil-livell tal-2007.

6.1.3 Peress li TFF tolqot l-agħar lit-transazzjonijiet l-aktar frekwenti għandu jkun hemm ukoll, apparti tnaqqis fin-numru ta' transazzjonijiet, bidla bejn it-transazzjonijiet fuq medda twila ta' żmien u dawk fuq medda qasira. Raġuni li ngħatat kontra taxxa fuq it-transazzjonijiet finanzjarji hi li din tista' żżid in-nuqqas ta' trasparenza tas-suq finanzjarju peress li t-transazzjonijiet fuq medda qasira ta' żmien ikunu inqas frekwenti. Minħabba l-livell attwali ta' dawn it-transazzjonijiet fuq medda qasira ta' żmien, lanqas tnaqqis kbir mhu ser jelimina it-transazzjonijiet minn jum għal jum kollha. Ma jistax jingħad li dan l-aspett tas-settur finanzjarju ma kienx trasparenti pereżempju fis-sena 2000.

6.1.3.1 Kif ġie deskritt fl-istudju tal-WIFO, l-użu miżjud tad-derivattivi wassal għal żieda kbira żżejjed fil-prezzijiet fuq medda qasira ta' żmien kif ukoll f'dawk fuq medda twila. Użu mnaqqas ta' derivattivi bi sfond bħal dan jista' jnaqqas il-volatilità tal-prezzijiet fis-suq finanzjarju, iżda mhux bil-maqlub kif ġieli ngħad.

6.1.3.2 Il-kummerċ finanzjarju huwa distribwit kważi indaqs bejn il-banek u l-istituzzjonijiet finanzjarji oħra. Ma jeżistux ċifri bħal dawn għad-distribuzzjoni bejn it-transazzjonijiet fuq medda qasira u twila ta' żmien.

6.2 L-ammont tad-dħul pubbliku

6.2.1 L-istudju tal-WIFO jassumi li l-volum tat-transazzjonijiet, li huwa ntaxxat, ser jitnaqqas b'65 % jekk ir-rata tat-taxxa tkun 0,05 %. Rata tat-taxxa iktar baxxa hija kkalkulata biex twassal għal inqas tnaqqis fit-transazzjonijiet, u rata ogħla biex twassal għal iżjed tnaqqis.

6.2.1.1 Skont dan l-istudju, jekk taxxa fuq it-transazzjonijiet finanzjarji tiġi applikata biss għar-Renju Unit, din ser twassal għal dħul mit-taxxa ta' kważi 7 % tal-PDG tiegħu. Fil-Ġermanja, il-pajjiż tal-UE bl-akbar sehem ta' dawn it-transazzjonijiet finanzjarji wara r-Renju Unit, id-dħul ikun ftit iktar minn 1 % tal-PDG. Jekk tiġi applikata madwar l-UE, id-dħul mit-taxxa ser ikun madwar 1,5 % tal-PDG, fejn il-biċċa l-kbira tad-dħul ikun ġej mis-suq finanzjarju tar-Renju Unit. Jekk tiġi applikata mad-dinja kollha, id-dħul mit-taxxa jkun madwar 1,2 % tal-PDG dinji.

6.2.2 Fl-istudju tas-CEPR/PERI, l-alternattivi għal kemm ser jitnaqqas il-kummerċ huma bejn 25 % u 50 %. Sabiex ikunu kumparabbli maċ-ċifri mogħtija fl-istudju tal-WIFO, aħna qed nagħtu biss ċifri għal tnaqqis ta' 50 % tal-bażi tat-taxxa. Iċ-ċifri f'dan l-istudju huma mogħtija għal tipi separati ta' assi skambjati. Iċ-ċifri għad-dollaru tal-Istati Uniti f'dan l-istudju huma mibdula f'ishma tal-PDG tal-Istati Uniti.

6.2.3 Iż-żewġ studji jagħtu riżultati li huma bejn wieħed u ieħor l-istess kemm għall-Ewropa kif ukoll għall-Istati Uniti. Mill-istudju tas-CEPR/PERI nistgħu naraw ukoll li t-transazzjonijiet fil-pront jirrappreżentaw parti żgħira ħafna tat-total tat-transazzjonijiet.

(1) Data mill-Bank for International Settlements (BIS).

(2) Ir-rapport tal-Grupp de Larosière – ĠU C 318/11, 23.12.2009, p. 57.

(3) Kumpanija ta' servizzi finanzjarji fuq livell dinji.

(4) Stephan Schulmeister, A General Financial Transaction Tax (Taxxa ġenerali fuq it-transazzjonijiet finanzjarji), WIFO Working Papers 344/2009.

(5) Bank for International Settlements (BIS); f'Davas/ von Weizsäcker, Financial Transaction Tax: Small is Beautiful (It-taxxa fuq it-transazzjonijiet finanzjarji: iż-żgħir huwa sabiħ), 2010

(6) Ibid. FN 5.

(7) H.W. Sinn waqt preżentazzjoni tar-Rapport Ekonomiku għall-2010 tal-Grupp Konsultattiv Ekonomiku Ewropew, 23.2. 2010, Brussell

(8) Helene Schubert, Bank Nazzjonali tal-Awstrija.

(9) Ir-rapport tal-Grupp de Larosière – ĠU C 318/11, 23.12.2009, p. 57

(10) Ara ECO/268 - CESE 100/2010: Is-superviżjoni makroprudenzjali u mikroprudezjali ĠU C 318/11, 23.12.2009, p.57

(11) L-Aġenziji tal-Klassifikazzjoni tal-Kreditu - ĠU C 277/25, 17.11.2009, p. 117

“Prospett li għandu jiġi ppubblika meta titoli jiġu offruti lill-pubbliku jew jiġu ammessi għall-kummerċ” u “L-armonizzazzjoni tar-rekwiżiti ta' trasparenza f'dak li għandu x'jaqsam ma' informazzjoni dwar emittenti li t-titoli tagħhom huma ammessi għall-kummerċ f'suq regolat”, ĠU C….

(12) Tobin, James: A Proposal for International Monetary Reform (Proposta għar-riforma tas-sistema monterja internazzjonali), 1978

(13) Konklużjonijiet tal-Kunsill Ewropew tas-17 ta' Ġunju 2010: “L-UE għandha tkun minn ta' quddiem fit-tmexxija tal-isforzi sabiex jiġi stabbili approċċ globali għall-introduzzjoni ta' sistemi għal imposti u taxxi fuq l-istituzzjonijiet finanzjarji bil-għan li jinżamm livell ugwali madwar id-dinja kollha, u ser tiddefendi bis-sħiħ din il-pożizzjoni mal-imsieħba tagħha tal-G20. L-introduzzjoni ta' taxxa globali fuq it-transazzjonijiet finanzjarji għandha tiġi esplorata u żviluppata aktar f'dak il-kuntest.” (traduzzjoni provviżorja).

(14) Stephan Schulmeister, A General Financial Transaction Tax, WIFO Working papers 344/2009.

(15) Baker, Pollin, McArthur, Sherman: The Potential Revenue from Financial Transactions Taxes. CEPR/PERI, December 2009

(16) Ibid. nota 14 f'qiegħ il-paġna…

(17) IMF, “A fair and substantial contribution by the financial sector” (Kontribut ekwu u sostanzjali mis-settur finanzjarju). Rapport intermedju għall-G20.

(18) SEC(2010) 409 Dokument Finali ta' Ħidma tal-Persunal tal-Kummissjoni: Finanzjament innovattiv f'livel globali (traduzzjoni provviżorja).

(19) PE432.992v01-00 Mozzjoni għal riżoluzzjoni.

(20) SEC(2010) 409 Finali

(21) Wieħed jista' jsib dazji tal-istess tip fil-Korea t'Isfel, Hong Kong, l-Awstralja, it-Tajwan u l-Indja u xi dazji simili oħra fil-Belġju, l-Arġentina u l-Brażil.

(22) The Institute for Fiscal Studies 2002: Stamp duty on share transactions: is there a case for change? (L-Istitut għall-Istudji Fiskali 2002: Id-dazju tal-bolla fuq it-tranazzjonijiet azzjonarji: hemm bżonn ta' bidla?) Kummentarju 89

APPENDIĊI

għall-Opinjoni tal-Kumitat Ekonomiku u Soċjali Ewropew

L-emendi li ġejjin ġew irrifjutati mis-sessjoni plenarja iżda ġabru mill-inqas kwart tal-voti mitfugħa:

Punt 1.10 – Emenda 1 mressqa mis-Sur Sartorius

Ibdel kif ġej:

“1.10 It-tieni objettiv tat-TTF huwa li jkun hemm żjieda fid-dħul pubbliku. Dan is-sors il-ġdid ta' dħul jista' jintuża Dan jimplika wkoll li s-settur finanzjarju ser iħallas lura s-sussidji pubbliċi. Fuq medda twila ta' żmien, id-dħul għandu jipprovdi sors ġenerali ġdid għad-dħul pubbliku.”

Raġuni:

There are Member States which have not used public funds to save banks and where the banks have therefore not been a burden on public finances. Nonetheless, it would be advisable to make provision for future crises, and clearly financial institutions should contribute to this fund which would be used exclusively to ensure that the failure of an insolvent institution is managed in an orderly way and does not destabilise the entire financial system.

Punt 4.2 - Emenda 4 mressqa mis-Sur Sartorius

Ħassar l-ewwel, it-tieni u t-tielet sentenzi u ibdilhom bit-test ġdid propost għal punt 1.10:

“4.2 Wara d-diskussjonijiet politiċi reċenti fi ħdan l-UE, x'aktarx l-użu jkun bħala sors ta' dħul pubbliku.”

Raġuni

See reason for amendment to point 1.10.

Punt 4.2.3 - Emenda 5 mressqa mis-Sur Sartorius

Żid sentenza ġdida fl-aħħar tal-punt:

“4.2.3 Fil-futur it-TTF għandha titqies minflok bħala sors ġenerali ġdid għad-dħul pubbliku. Minħabba li s-servizzi finanzjarji huma eżentati mill-VAT biex l-utenti tas-servizzi bankarji jħallsu inqas taxxa għas-servizzi finanzjarji milli għall-biċċa l-kbira tas-servizzi l-oħra, kif ukoll minħabba l-profitti kbar fis-settur finanzjarju, jidher li huwa speċjalment ġustifikat li dan is-settur jiġi ntaxxat aktar.

Raġuni

It is generally accepted in relation to the management of public finances that, if the sole objective is to raise money, taxing transactions between companies is not to be recommended because of its potentially negative impact. It is better to tax the profit on transactions, as taxing the transactions themselves can have a cascade effect, driving up prices. There are more effective money-raising instruments.

Dawn it-tliet emendi t'hawn fuq ġew ivvutati flimkien.

Riżultat tal-votazzjoni:

Voti favur : 52 Voti kontra : 91 Astensjonijiet : 9

Punt 1.11 - Emenda 2 imressqa mis-Sur Sartorius

Ħassar l-aħħar sentenza:

“1.11 It-TFF ser tkun ta' natura progressiva peress li meta l-klijenti tal-istituzzjonijiet finanzjarji, kif ukoll l-istituzzjonijiet infushom, ikunu qed jaffettwaw skambji għalihom infushom, dawn ikunu jirrappreżentaw l-aktar parti għanja tas-soċjetà.

Raġuni

This is an unsubstantiated assertion. The financial sector contributes to tax revenue like any other sector. Which sector is the rapporteur comparing it with? Where are the figures to support this assertion?

Riżultat tal-votazzjoni:

Voti favur : 65 Voti kontra : 102 Astensjonijiet : 10

Punt 1.16 – Emenda 3 mressqa mis-Sur Sartorius

Żid punt ġdid wara l-punt 1.16:

“1.17

Raġuni

This is a fact which needs to be stated in the opinion. The tax will have a negative impact on the financing of the real economy at a very critical time.

Riżultat tal-votazzjoni:

Voti favur : 62 Voti kontra : 116 Astensjonijiet : 4

It-test mill-opinjoni tas-Sezzjoni li ġie rrifjutat u minfloku ntagħżlet emenda adottata mill-assemblea b'mill-inqas kwart tal-voti mitfuqgħa favur iż-żamma tat-test tal-opinjoni tas-Sezzjoni.

Punt 5.3.1 - Emenda 8 mressqa mis-Sur Nyberg

Immodifika l-punt kif ġej:

“5.3.1 Ġew proposti livelli differenti għar-rata tat-taxxa, bejn 0,1 u 0,01 %. Dik li l-iktar tissemma hija ta' 0,05 %. ħna nirrakkomandaw TTF b'rata tat-taxxa bħal din. Din ir-rata hija tant baxxa li tista' tiġi introdotta mingħajr ma jkun hemm ir-riskju li jkun hemm effetti kbar fuq it-transazzjonijiet fuq medda qasira ta' żmien tant li jitgħawweġ il-funzjonament tas-suq finanzjarju.

Riżultat tal-votazzjoni: